เห็นมานานแล้วสำหรับร้านนี้ ร้านตั้งอยู่ช่วงทางผ่านไม่ใช่ทางแวะ แต่ไหนๆก็ผ่านบ่อย เลยลองแวะดูซักครั้ง ร้านตั้งอยู่บนถนนเลียบทางด่วนเอกมัย-รามอินทรา ตรงเข้ามาเรื่อยๆก่อนถึง Crystal Park จะเจอซอยร้านอาหารชิตาเกะ เป็นร้านอาหารญี่ปุ่น ให้เลี้ยวซ้าย จะเจอร้านอยู่ขวามือ ตรงข้าม Monte Carlo (ไนท์คลับสำหรับคุณผู้ชาย) แถวนี้ก็เลยเรียก "ก๋วยเตี๋ยวไก่มอนติคาโร" นั่นเองค่ะ ร้านเปิดตั้งแต่เที่ยงวันยันโต้รุ่ง เป็นที่พึ่งให้กับเหล่าขาท่องราตรีได้เป็นอย่างดีทีเดียวค่ะ 

เมนูอาหารเน้นก๋วยเตี๋ยวไก่เป็นหลัก มีทั้งน้ำใส และซุปเปอร์ นอกจากนี้ยังมีก๋วยจั๊บญวน ก๋วยเตี๋ยวลูกชิ้นน้ำใส ข้าวมันไก่ ข้าวต้มเครื่อง ลวกจิ้ม ราคาเริ่มต้นที่ 50-80 บาท 

-บะหมี่ไก่ตุ๋นซุปเปอร์ (50฿) ไก่ตุ๋นเปื่อย อร่อยเข้าเนื้อ ส่วนน้ำซุปสูตรซุปเปอร์รสเผ็ด จัดจ้านดีแต่ออกหวานไปหน่อยค่ะ ดาวคิดว่าน้ำซุปน่าจะเป็นน้ำใสแต่แค่นำมาปรุงรส พริก มะนาวเพิ่ม รสชาติเหมือนทานซุปเปอร์ขาไก่ แต่จะต่างก็ตรงที่มีเส้นก๋วยเตี๋ยว แต่ถ้าน้ำซุปเปรี้ยวแซ่บกว่านี้จะอร่อยมากยิ่งขึ้นค่ะ

-ก๋วยจั๊บญวน (50฿) น้ำซุปกลมกล่อม รสชาติดี เส้นก๋วยจั๊บญวนเหนียวนุ่ม ใส่เครื่องมาครบทั้งหมูยอ กระดูกอ่อนหมู หมูเด้ง ไข่นกกะทา โรยหอมเจียวหอมๆ อร่อยค่ะชามนี้ โรยพริกป่นเพิ่มรสชาตินิดๆ ก็โอเคแล้วค่ะ

สรุปโดยรวม : สำหรับดาวคิดว่าก๋วยจั๊บญวนรสชาติดี พอใช้ได้ ส่วนก๋วยเตี๋ยวไก่ซุปเปอร์เฉยๆค่ะ